Joachim Löw hættir sem landsliðsþjálfari þýska karlalandsliðsins í fótbolta að loknu Evrópumótinu í sumar. Þetta kom fram í tilkynningu frá þýska knattspyrnusambandinu í dag.
Valur náði sér í tvö mikilvæg stig í úrvalsdeild karla í körfbolta í gærkvöld þegar Valsmenn unnu ÍR-inga, 101-90. Með sigrinum fór Valur upp í 8. sæti deildarinnar og hefur þar 10 stig. Þrátt fyrir að lið Vals sé stjörnum prýtt fór liðið hægt af stað á leiktíðinni en er nú óðar að rétta úr kútnum. Sigur Hauka á Njarðvík var ekki síður mikilvægur. Haukar unnu leikinn, 82-71. Haukar eru þó eftir sem áður á botni deildarinnar en nú með 6 stig. Þór Akureyri og Höttur eru í sætunum fyrir ofan Hauka með tveimur stigum meira.
Og Lundúnaliðin Chelsea og West Ham unnu bæði sigra í ensku úrvalsdeildinni í fótbolta í gærkvöld. Chelsea vann Everton 2-0 og West Ham sigraði Leeds, 2-0. Chelsea er í 4. sæti með 50 stig en West Ham í 5. sæti með 48 stig og á leik til góða á Chelsea.